Isigidimi Sama-Xosa.

Ipepa lamaxosa lenyanga.

Vol. VI

LOVEDALE, SOUTH AFRICA, OCTOBER 1, 1876.

No. 73

Isigidimi samaxosa.

IBANDLA LABALIMI ABANTSUNDU.

Kwi *Sigidimi* sika August kwakukankanywe ukuba amadoda ase Queenstown aceba ukuza kulomnyaka uzayo abe nomboniso ofana nalo ubusand’ ukubako kwa Cofimvaba. Ukulunga kwemiboniso enjalo sakukankanya mhla sabalisa ngowakwa Cofimvaba umboniso. Indawo ke ate lamadoda ase Queenstown agqita ngayokuwo onke amanye antsundu ake anayo kukuba wona agqibe kwelokuti lemiboniso mayibeko iminyaka yonke azake amisa ukuba kubeko Ibandla Lababonisi, abaya kumiselwa imiteto yabo, bawufeze umcimbi opambi kwabo behlangene bebambene bonke ngezandla. Imiteto yelobandla siyayinika ngokuzeleyo kwesi *Sigidimi* sanamhla ngokutemba ukuti mhlaumbi angabako amanye amacala aya kulandela umzekelo wabase Queenstown, aze ke abone isiko afanele ukuhamba ngalo, nokubana mhlaumbi wona angati abe nendawana azishiyayo mhlaumbi azongezelelayo.

Umsebenzi weli Bandla baya kuwuncoma bonke abaqondayo ukuba amaxesha ayaguquka, la esikuwo ahlukile kwawo bawomkulu. Emitetweni yalo sibona ukuba, “ Eyona ndawo iya kuzanyelwa leli bandla kukungenisa uhlobo lokulima oluhle ngapezulu, pakati kwabantsundu balo Mahlulo (wase Queenstown) nokukutaza ukutyalwa kwemiti nokubiya pakati kwabo nokuba kulinywe intlobo ezininzi ngakumbi.” Kubonakala ke ngoko ukuba zine indawo eziza kuzanyelwa. Eyokuqala kukulima okuhle ngapezulu; eyesibini kulima imiti; eyesitatu kukubiya; eyesine kukulima intlobo ezininzi zembewu.

Siqale ke ngeyokugqibela, siti kuyabuleleka ukubona amadoda afuna ukungenisa intlobo ezininzi zembewu pakati kwabantsundu. Kuse kuhleni ukuba izimba eli xa lilodwa alisayi kuza linyuse luhlanga, endaweni yoko kuya kufumaneka ukuba ngumtshabalalisi. Ukuba abantsundu babambelela kulo lodwa baya kumana ukugqitwa ngabebesemva njengoko sekunjalo ngama German, afika izolo apa eyinto yokuhlekisa kutukwana ngawo ngabanye abamhlope nangabantsundu. Izimba aliyi kunyusa lilodwa kuba yinto enexesha elitile emnyakeni eliti lakudlula eloxesha abantu babuyele ebuvileni,

kanti luti ukuza lunyuke uhlanga luhlale lunomsebenzi inyanga zonke zomnyaka. Aliyi kunyusa kanjalo kuba liti ukuze lidleke libe lenziwe ijiki, into ke leyo ebeta kona ngoku ubone ukuba abakwazi kanye abantu nabase zikolweni ukuyipata ngobungcatu; yenze wona amaqaba ukuba abe ntsuku ngantatu elala emizini apa efuna Iona. Kuya nqweneleka ke ngoko ukuba kubeko intlobo ntlobo zezityalo eziya kuti akuvunwa amazimba apo asalinywayo kufakwe zona, emhlabeni kungabiko xesha upunyuzwayo.

Indawo yokulinywa kwemiti neyokubiywa kwe ntango yayike yakankanywa kwangapambili sesoti ke ngoko sidlulele kweyo “kungenisa uhlobo lokulima oluhle ngapezulu.” Ukuba elibandla linokuwuquba umsebenzi wokulima ngokokude nabanye abantsundu babone ukuba ekulimeni apa kuko into eninzi abasafanele ukuyifunda liya kuba libenzele into enkulu kanye. Ngelixesha langoku wonke umntu ontsundu uba ukufezile ukulima, usuke ahlekise ngaso nesikolo ekutiwa sesokufundisa lonto. Abaninzi bacinga ukuti mhla baye baqalula umhlaba bayishiya indima yabo isazele inkanga nendiza zanyakenye balimile. Kuluvuyo ukubona ukuba amadoda angase Queenstown akakolisiwe yilonto kengoko aselefuna intlobo ezigqitiseleyo ngapezulu. Kuyafuneka ukufundwa kokulima kuba yeyona nto sekuza kupunyelelwa ngayo ukuba baya kuhluma abantsundu. Ixesha lenkomo lipelile, osakala ngokuti obawo bebepile ngenkomo usalele ubutongo lixesha ngoku lokuba avuke. Siya bona ukuba neminqinana esinde kozidolosi ayinawo amadlelo umhlaba uya upela ngokupela, sisikiti sodwa. Nalapo kusangati kuko amadlelo siva kuvela izikalo zokuba umhlaba uyatshitsha. Kulamacala ase Queenstown ngokukodwa kutiwa ifama ezibe zixasa into eninzi yegusha namhla azisenako ukuyenza lonto. Kuse kubonakala ukuba ofuna ukupila ngegusha kuya kufuneka ukuba makazilimele ingca ukuze zipumelele. Nalondawo ke isalatisa ekubeni makufundwe ukulinywa kuba abantsundu ingento bebeyazi ukuba impahla ika ilinyelwe njengokungati ingumntu. Kananjalo kufuneka kufundiwe ukulinywa ngokuba liyapela necam lamasimi amakulu nezitiya ezininzi. Kuza kufuneka ukuba umntu azamele ukuxasa indlu yake nge akilana ezimbalwa azenze ukuba zivelise ukudla. Siya temba ka ukuba elibandla lase

Queenstown liya kuba ngumzekelo ekuboniseni ukuba lulupina uhlobo lokulima oludluliseleyo ngokulunga. Kuya kuba lidano nakwabamhlope abatabate inyameko nenkatazo yokwenza ukuba kubeko ibandla elinjalo ukuba ababaninzi abangeneyo baba ngamalungu alo. Ngomnqweno wokunga zingaziwa indlela zalo siyayinika ngokuzeleyo imiteto yalo kunye namabaso ayakunikwa kumboniso wokuqala.

IMITETO YENTLANGANISO YASE QUEENSTOWN  
YABALIMI ABANTSUNDU.

Eyona ndawo iya kuzanyelwa yile ntlanganiso kukungenisa uhlobo lokulima oluhle ngapezulu, pakati kwabantsundu balo Mahlulo, nokukutaza ukutyalwa kwe miti nokubiya pakati kwabo nokuba kulinywe intlobo ezininzi ngakumbi. Ayakuti onke amadoda ase Komitini (Committee) ibe leyo yenze ngako konke enako ukubazuzisa imbewu nezinye izinto abangamalungu entlanganiso.

1. Lentlanganiso iya kubizwa ngokuti Yintlanganiso yase Queenstown yabalimi abantsundu, ingangenwa ngabo bonke abantu abantsundu abakulo Mahlulo.
2. Yi Komiti yamanene angengapantsi kweshumi elinesihlanu eyakuyipata lentlanganiso ngomnyaka wokuqala, amagama obuya axelwe. Amalungu amahlanu e-Komiti angayigqiba into na wodwa.
3. Imantyi yalo Mahlulo yoba ngu Mongameli we ntlanganiso. Makumiswe owobamba indawo yake xa angekoyo, nombaleli, nomgcini wemali.
4. Imali eyorolwa ngomnyaka ngamalungu entlanganiso, zisheleni ezisixenxe ezinesikisipeni, eyobatalwa ngenyanga engapambi ko Mboniso womnyaka. Akuko lungu livunyelweyo ukubonisa impahla lingekayibatali lomali. Nokuba nguwupina osipata mandla angayamkela kude kube kusasa kwemini yomboniso. Emveni koko umntu obateleyo angavunyelwa ukubonisa.
5. Umboniso we mpahla ehambayo, izilimo, impahla yokulima, ne zinto ezenziwe ngabantu abamnyama, wobako ungekagqiti umhla we 15 ku April kuyo yonke iminyaka, kwindawo eyakumiswa yikomiti.—Amabaso ke ayakwabiwa emva komboniso.—Abagwebi baya kunyulwa yikomiti kusasa ngomhla wo Mboniso.
6. Bonke abayirolileyo lomali, befuna ukbonisa impahla embonisweni, boti ngapambi kwexesha le 8 kusasa ngomhla womboniso,